Diari Oficial de la Generalitat Valenciana


Sumari del DOGV 3640, del 07-12-1999 (1999/10145)

RESOLUCIO de 25 de novembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre la Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques per al seguiment de l'escull artificial de Benidorm, fase III.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3640

Data del DOGV
:   07-12-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/10134


Data del document
:   25-11-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * Benidorm
    * cooperació administrativa
    * protecció del litoral

RESOLUCIO de 25 de novembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre la Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques per al seguiment de l'escull artificial de Benidorm, fase III. [1999/X10100]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques, el 9 de juny de 1999, un conveni de cooperació per al seguiment de l'escull artificial de Benidorm fase III, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1.360/1999, i que figura com a annex d'aquesta resolució.
  
València, 25 de novembre de 1999.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de cooperació entre la Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques, per al seguiment de l'escull artificial de Benidorm, fase III.
  
València, 9 de juny de 1999
  
Reunits:
  
D'una banda,el senyor Salvador Ortells Rosell, conseller d'Agricultura, Pesca i Alimentació, en virtut de l'autorització atorgada pel Consell en data 17 de maig de 1999.
  
De l'altra banda, el senyor César Nombela Cano, president del Consell Superior d'Investigacions Científiques, en l'exercici de la competència que té delegada per mitjà de l'Acord del Consell de Ministres de 21 de juliol de 1995.
  
Les dues parts es reconeixen mútuament la capacitat necessària per a formalitzar aquest conveni i, en conseqüència,
  
Exposen:
  
1. Que la Conselleria d'Agricultura, Pesca i Alimentació ha fet el seguiment de l'evolució biològica dels esculls artificials fondejats a la Comunitat Valenciana.
  
2. Que, amb data 29 de maig de 1995, es va subscriure un conveni de cooperació entre la Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques per al seguiment de l'escull artificial de Benidorm III. El període de vigència del conveni va finalitzar el 29 de maig de 1998.
  
3. És necessari continuar amb el seguiment biològic de l'escull artificial de Benidorm III, ja que la normativa europea obliga a fer el seguiment biològic durant un període mínim de cinc anys.
  
4. Que el CSIC, a través del CEAB, disposa dels mitjans humans i tècnics per a la realització del seguiment.
  
5. Que les dues parts mantenen el seu interès en la col·laboració entre els dos organismes.
  
En virtut de l'anterior es fa necessària la col·laboració entre els dos organismes, d'acord amb les següents:
  
Clàusules:
  
Primera. Objecte del conveni
  
Aquest conveni té com a objecte l'establiment de les normes a través de les quals es desenvoluparà la col·laboració entre la Generalitat Valenciana i el CSIC per al seguiment de l'escull artificial de Benidorm III, d'acord amb les prescripcions tècniques que consten en l'annex d'aquest conveni.
  
Segona. Desenvolupament dels treballs
  
Els mostrejos es faran semestralment durant el període de duració de l'estudi i d'acord amb les prescripcions tècniques que consten en l'annex d'aquest conveni.
  
Tercera. Resultats
  
El desembre de 1999, el CEAB presentarà a la Conselleria d'Agricultura, Pesca i Alimentació, un informe parcial dels resultats.
  
Una vegada finalitzat l'últim mostreig del treball, el CEAB presentarà a la Conselleria d'Agricultura, Pesca i Alimentació un informe final, que, juntament amb la descripció de les actuacions i del treball realitzat, inclourà les conclusions que s'han d'extraure d'aquest i contemplarà l'estudi detallat de:
  
1. Estudi de l'assentament i l'evolució de les comunitats instaurades sobre les estructures submergides.
  
2. Avaluació de la concentració i promoció de la biomassa d'interès pesquer.
  
3. Estudi de l'impacte de l'estructura submergida sobre les comunitats bentòniques del seu entorn immediat.
  
4. Determinació del possible efecte de les estructures submergides sobre les comunitats bentòniques de fons blans.
  
5. Estudis pesquers.
  
L'entrega dels mencionats informe final, descripcions i conclusions s'efectuarà a canvi d'un document acreditatiu, expedit per la Conselleria d'Agricultura, Pesca i Alimentació, en el qual quede constància de la recepció.
  
La propietat de l'estudi objecte d'aquest conveni correspondrà a la Conselleria d'Agricultura, Pesca i Alimentació, la qual es compromet a fer constar en tots els informes de caràcter públic o privat la col·laboració del CEAB-CSIC. Així mateix, el CEAB es reserva el dret d'utilitzar els resultats de l'estudi per a els fins de la investigació pròpia.
  
Quarta. Import i finançament
  
La Conselleria d'Agricultura, Pesca i Alimentació abonarà al CEAB-CSIC (c/c número 2100 0042 47 8843553860, compte restringit del CEAB-CSIC en la Caixa de Pensions de Barcelona), la quantitat de dos milions (2.000.000) de pessetes, que equival a 12.020,24 euros, en concepte de despeses de transport, personal i procés de dades per a l'elaboració de l'informe final, tot això a càrrec del programa 714.10, Ordenació i Millora de la Producció Pesquera, del capítol VI, dins del projecte Investigació i Assistències Tècniques. El pagament de la quantitat esmentada s'efectuarà en dos terminis, de la manera següent:
  
- Un milió de pessetes, que equival a 6.010,12 euros (50% de l'import total), en el moment de l'entrega del primer informe parcial el desembre de 1999, corresponent a l'anualitat 1999.
  
- Un milió de pessetes, que equival a 6.010,12 euros (50% de l'import total), en el moment de l'entrega de l'informe final el desembre de l'any 2000, corresponent a l'anualitat 2000.
  
Les anualitats del conveni són: 1.000.000 de pessetes per a l'exercici de 1999, i 1.000.000 de pessetes per a l'exercici del 2000. Aquesta última queda subordinada a la quantitat que s'establisca en la llei de pressupostos per a l'exercici corresponent.
  
Cinquena. Vigència
  
El període de vigència d'aquest conveni serà des de la data de la firma del conveni fins al 15 de desembre de l'any 2000.
  
Sisena. Naturalesa i règim jurídic
  
La Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques col·laboraran en tot moment d'acord amb els principis de bona fe i eficàcia.
  
Es podrà rescindir el conveni per part de la Generalitat Valenciana en el cas que, durant el primer any de vigència d'aquest conveni, no s'execute la prestació corresponent a l'exercici.
  
En cas d'incompliment del que s'estableix en aquest conveni, fins i tot per demora en l'entrega dels successius informes per part del Consell Superior d'Investigacions Científiques, la Conselleria d'Agricultura, Pesca i Alimentació podrà rescindir el conveni.
  
Quan l'incompliment temporal es dega a força major o a altres causes justificades, el Consell Superior d'Investigacions Científiques haurà de sol·licitar, abans que expire, l'ampliació del termini l'incompliment del qual siga previsible, i que concedirà el conseller d'Agricultura, Pesca i Alimentació, amb la modificació i l'ajust previs de la periodització de la despesa, fins i tot en el cas d'anualitats.
  
Qualsevol discrepància entre les parts la resoldrà en última instància el conseller d'Agricultura, Pesca i Alimentació de la Generalitat Valenciana.
  
I com a prova de conformitat i a l'efecte d'acreditació dels compromisos que assumisquen les entitats representades, firmen aquest conveni en el lloc i la data indicats en l'encapçalament.
  
Per la Conselleria d'Agricultura, Pesca i Alimentació,
  
SALVADOR ORTELLS ROSELL
  
Pel Consell Superiord'Investigacions Científiques,
  
CÉSAR NOMBELA CANO
  
Annex
  
Seguiment dels esculls artificials de la badia de Benidorm
  
El treball comprendrà els apartats següents:
  
Estudi de l'assentament i de la successió de les comunitats bentòniques.
  
Se'n realitzarà un seguiment in situ, per mitjà de la immersió amb escafandre autònom, dels aspectes següents:
  
Caracterització de les comunitats instal·lades sobre les estructures submergides i identificació de les espècies dominants.
  
Evolució interanual d'aquestes comunitats d'acord amb un registre fotogràfic normalitzat i replicat.
  
Avaluació qualitativa i quantitativa de la ictiofauna a les estructures submergides.
  
Es realitzaran comptatges replicats de la profunditat i la morfologia de les estructures submergides.
  
S'estimaran les talles de les espècies observades, i es recalcarà la presència o l'absència de reclutaments d'aquestes espècies a fi d'avaluar la possible funció ?atraient- o ?productora- de les estructures submergides.
  
Avaluació qualitativa i quantitativa dels invertebrats de possible interès comercial.
  
Se'n realitzarà un seguiment in visu, per mitjà d'immersions replicades de les espècies, tant de les espècies dominants com de les de possible interès pesquer.
  
Determinació del possible efecte de les estructures submergides sobre les comunitats bentòniques de fons tous.
  
Avaluació in situ, per mitjà de censos visuals de la ictiofauna i macrofauna bentònica.
  
Presa indirecta de mostres de l'endofauna estratificada per profunditats i/o comunitats.
  
Els dos mostreigs seguiran una periodicitat semestral.
  
Les mostres de cada zona protegida seran comparades almenys amb les obtingudes a dues zones no protegides (de la mateixa profunditat i/o comunitat), que es prendran com a control dels possibles efectes de les estructures submergides.
  
Estudis pesquers.
  
Determinació estadística de l'esforç pesquer exercit per la flota de Benidorm i estadística de les captures.